પપ્પા-મમ્મી સાથે નિયમિત ફોનથી વાત થતી. સેતુના સમાચાર મળતા રહેતા. પપ્પાએ કહેલું : “રોજ મારી સાથે મોર્નિંગ વૉકમાં ગાર્ડનમાં આવે છે. કેટલાંક ફૂલોનાં નામ આવડી ગયાં છે, કેટલાંક વૃક્ષો પણ ઓળખતાં શીખ્યો છે, પક્ષીઓનાં નામ પણ આવડે છે. કેટલાંક રંગો ઓળખે છે.” આ બધું સાંભળી વિશ્વેસ રુદ્રી રાજી રાજી થઈ જતાં. વળી, મમ્મી કહેતી : “હું તેને નવરાવું ત્યારે પાણીમાં છબછબિયાં કરી અર્ધી મને ભીંજવી મૂકે છે, હું પૂજામાં બેસું ત્યારે ડાહ્યો થઈ મારી બાજુમાં બેસે છે, ગાયત્રી મંત્ર અને બે’ક શ્લોકો કાલીકાલી ભાષામાં બોલે ત્યારે બહુ મીઠડો લાગે છે. તેને ભાવતો નાસ્તો કરાવું છું. બહુ ડાહ્યો થઈને રહે છે. તમે બિલકુલ ચિંતા ન કરશો. રાતે મારા પડખામાં વાર્તા સાંભળતો ઊંઘી જાય છે.” ‘વૉટ્સુ એપ’ ઉપર ફોટા, ‘વીડિઓ’ મોકલશું. વળી, દાદા-દાદી શીખવે તેમ સેતુ પણ ‘મોબાઈલ’માં વાત કરે : “મને અહીં મજા આવે છે. આજે દાદાએ મને સીતાફળનો આઈસક્રીમ ખવરાવેલો દાદા મને ‘ટ્રાયસિકલ’ લઈ દેવાના…” ક્યારેક વળી દાદા-દાદી ખૂબ સમજાવે છતાં પણ વાત ન કરે… એટલે રુદ્રી નિરાશ અને ગુસ્સે થાય.